钦定古今图书集成/理学汇编/经籍典/第195卷 > 日知录一 > 杀或不称大夫
## 钦定古今图书集成/理学汇编/经籍典/第195卷 > 日知录一 > 杀或不称大夫

凡书“杀其大夫”者，义系于君，而责其专杀也。盗杀郑
公子𬴂、公子发、公孙辄，文不可曰“盗杀大夫”，故不言
大夫。

杜氏曰：“以盗为文，故不得言其大夫。”

其义不系于君，犹之盟会之卿书名而已。《胡氏》以为
罪之而削其大夫，非也。

阍弑吴子。馀祭言吴子，则君可知矣，文不可，曰“吴阍
弑其君”也。

“盗杀蔡侯申” 同此。《春秋》中凡若此者，皆赵子所谓避，不成辞。

《穀梁子》曰：“不称其君，阍不得君其君也。”非也。